०५५ मा किरणले आफ्नो आम्दानीको ठूलो हिस्सा गुमाएर मार्केटिङ छोडे र पूर्णकालीन पत्रकारितामा लागे । पूरै समय रेडियो सगरमाथालाई दिए । उनी सांगीतिक कार्यक्रमबाट सगरमाथा छिरेका थिए । सगरमाथाले ०५६ जेठ १० गतेबाट सुरु गर्‍यो ‘आजका कुरा’ । पत्रकारिता पढेका पत्रकारहरूको समूहले चलाउने यो कार्यक्रमको नेतृत्व किरणले गरे । ०५७ जेठसम्म चलाए । ‘आजका कुरा’ एफएम रेडियोको इतिहासमा अहिलेसम्मकै पुरानो कार्यक्रमका रूपमा चिनिन्छ । समाचार संयोजकसम्म भएका किरणले त्यहाँको संरचना फेरिएपछि खासै चित्त बुझाउन सकेनन् र सगरमाथालाई पनि त्यागे ।
